Dušan Tadić

Dušan Tadić (s. 20. marraskuuta 1988 Bačka Topola) on serbialainen jalkapalloilija, joka edustaa UAE Pro Leaguessa pelaavaa Al-Wahdaa. Tadić on pelipaikaltaan hyökkäävä keskikenttäpelaaja tai hyökkääjä. Hän pelasi Serbian jalkapallomaajoukkueessa 111 ottelua vuosina 2008–2024 ja on maansa kaikkien aikojen eniten maaotteluita pelannut pelaaja.
Ura.
Seurajoukkueura.
FK Vojvodinassa ammattilaisuransa vuonna 2006 aloittanut Tadić pelasi seurassa viiden kauden aikana yli sata ottelua ja teki 29 maalia. Vuonna 2010 hän siirtyi Hollannin Eredivisien FC Groningeniin. Hän oli Euroopan kolmanneksi paras syöttäjä kaudella 2010–2011. 2012 Tadić vaihtoi seuraa Hollannissa, hän siirtyi FC Twenteen. Twentessä hän pelasi myös kaksi vuotta hyvillä tehoilla, ennen kuin siirtyi kesän 2014 siirtoikkunassa noin 11 miljoonalla punnalla Englannin Valioliigan Southamptoniin. Debyytti Valioliigassa tapahtui elokuussa 2014 Liverpoolia vastaan ja avausmaali syntyi saman vuoden lokakuussa Sunderlandia vastaan, pelissä jossa hän antoi myös neljä maalisyöttöä. Joulukuussa 2016 hänet valittiin Serbian vuoden jalkapalloilijaksi.
Tadić siirtyi vuonna 2018 alankomaalaisseura Ajaxiin noin 11 miljoonan euron siirtosummalla ja oli ensimmäisellä Eredivisie-kaudellaan 28 maalilla liigan paras maalintekijä yhdessä PSV Eindhovenin Luuk de Jongin kanssa. Ajax voitti kaudella sekä liiga- että cupmestaruuden. Mestarien liigassa Tadić pelasi 12 ottelua, joissa hän teki kuusi maalia ja antoi viisi maalisyöttöä Ajaxin edetessä Mestarien liigan välieriin ensimmäistä kertaa kauden 1996–1997 jälkeen.
Kesällä 2019 Tadićista tuli Ajaxin kapteeni Matthijs de Ligtin siirryttyä Juventukseen. Hänet valittiin vuonna 2021 Alankomaiden vuoden jalkapalloilijaksi sekä vuosina 2019 ja 2021 Serbian vuoden jalkapalloilijaksi. Tadić oli jokaisella viidellä Ajaxissa pelaamallaan kaudella Eredivisien paras syöttäjä.
Heinäkuussa 2023 Tadić purki sopimuksensa Ajaxin kanssa ja siirtyi kaksivuotisella sopimuksella turkkilaiseen Fenerbahçeen. Hän pelasi kaudella 2023–2024 Turkin Superliigassa 38 ottelua ja teki niissä kymmenen maalia. Konferenssiliigassa hän pelasi 10 ottelua, joissa hän teki kaksi maalia. Kaudella 2024–2025 hän pelasi 35 sarjaottelua, joissa hän teki 11 maalia ja antoi 14 maalisyöttöä. Eurooppa-liigassa hän pelasi 12 ottelua ja teki kaksi maalia.
Elokuussa 2025 Tadić solmi yksivuotisen sopimuksen arabiemiraattilaisseura Al-Wahdan kanssa.
Maajoukkueura.
Tadić edusti junioritasolla Serbiaa vuonna 2007 alle 17-vuotiaiden EM-kilpailuissa ja vuonna 2008 kesäolympialaisissa. Hän pelasi yhden ottelun myös vuoden 2009 alle 21-vuotiaiden EM-kilpailuissa.
Tadić debytoi Serbian jalkapallomaajoukkueessa vuonna 2008, mutta vasta vuonna 2011 hänestä tuli vakituinen osa joukkuetta. Ensimmäisen maaottelumaalinsa hän teki vuonna 2012 Novi Sadissa MM-karsintaottelussa Walesia vastaan. Kyseisissä MM-karsinnoissa hän teki kaiken kaikkiaan kaksi maalia.
MM-kilpailuissa 2018 Tadić pelasi Serbian kaikki kolme ottelua. MM-kilpailuissa 2022 Tadić toimi Serbian kapteenina. Hän pelasi avauskokoonpanossa kaikki kolme ottelua ja antoi maalisyötön Kamerunia ja Sveitsiä vastaan Serbian sijoittuessa alkulohkonsa viimeiseksi. EM-kilpailuissa 2024 hän pelasi kaikki Serbian kolme ottelua. EM-kilpailujen 2024 jälkeen Tadić ilmoitti lopettavansa maajoukkueuransa.
Tadić pelasi yhteensä 111 A-maaottelua, joissa hän oli 91 kertaa avauskokoonpanossa ja teki 23 maalia. Hän on Serbian maajoukkueen kaikkien aikojen eniten otteluita pelannut pelaaja.
Saavutukset.
"Päivitetty 9. kesäkuuta 2024.
Joukkuesaavutukset.
Ajax